**Likumprojekta „Grozījumi Militārā dienesta likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |
|  |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Robežsardzes likuma 2. pants nosaka, ka Valsts robežsardze (turpmāk – Robežsardze) ir iekšlietu ministra pārraudzībā esoša tiešās pārvaldes iestāde. Savukārt, saskaņā ar minētā likuma 6.1 pantu robežsargs ir Iekšlietu ministrijas sistēmas iestādes amatpersona, kura nodrošina Robežsardzes uzdevumu izpildi un kurai piešķirta speciālā dienesta pakāpe.Saskaņā ar Nacionālo bruņoto spēku likuma 3. panta trešo daļu izņēmuma stāvoklī Nacionālo bruņoto spēku (turpmāk – Spēku) sastāvā var iekļaut Robežsardzi, savukārt kara laikā Robežsardzi iekļauj Spēku sastāvā. Proti, Robežsardze un Robežsardzes personāls, ja Robežsardze tiek iekļauta Spēku sastāvā, kļūst par Spēku sastāvdaļu.Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma (turpmāk – Dienesta gaitas likums) 1. pants nosaka, ka šī likuma mērķis ir noteikt profesionālā dienesta tiesisko statusu Iekšlietu ministrijas sistēmas iestādēs un Ieslodzījuma vietu pārvaldē (turpmāk – Iestāde), lai nodrošinātu tiesisku, stabilu, efektīvu un atklātu Iestādes darbību. Ja Robežsardze tiek iekļauta Spēku sastāvā, tad, ievērojot Nacionālo bruņoto spēku likuma 13. panta pirmo daļu, Robežsardze ir pakļauta Spēku komandierim, kurš savukārt ir pakļauts aizsardzības ministram. No minētā izriet, ka kara laikā un izņēmuma stāvoklī (ja Robežsardze tiek iekļauta Spēku sastāvā), Robežsardze faktiski vairs nav padota Iekšlietu ministrijai, kā arī attiecībā uz robežsargu nepiemēro Dienesta gaitas likuma prasības. Vienlaikus Valsts aizsardzības koncepcijas 34. punkts nosaka, ka Robežsardzei, kas kara laikā nonāk Spēku sastāvā, ir jābūt savietojamai ar Spēku vienībām gan ekipējuma, gan apmācības, gan procedūru jomās.Ņemot vērā minēto, pastāv problēma – Militārā dienesta likumu, kurš nosaka vienotu militārā dienesta gaitas nodrošināšanu Spēkos, nepieciešams konkretizēt un pakārtot normatīvajiem aktiem attiecībā pret robežsargiem, kuri iegūs karavīra statusu gadījumos, kad Robežsardze tiks iekļauta Spēku sastāvā.Militārā dienesta likuma 2. panta 2. punkts nosaka, ka aktīvais dienests ir militārā dienesta tieša izpilde karavīra statusā, kas ietver profesionālo dienestu, militārā dienesta tiešu izpildi mobilizācijas gadījumā un rezerves karavīru militārās mācības. Ņemot vērā arī to, ka Robežsardzes iekļaušana Spēku sastāvā notiks, lai veiktu militārās aizsardzības pasākumus valsts apdraudējuma novēršanai vai tā seku likvidācijai, ir lietderīgi un svarīgi paredzēt, ka robežsargs, kurš ir iekļauts Spēku sastāvā, veic aktīvo dienestu jeb militārā dienesta tiešu izpildi karavīra statusā. Ievērojot minēto, likumprojekts ,,Grozījumi Militārā dienesta likumā” (turpmāk – projekts) paredz izteikt Militārā dienesta likuma 2. panta 2. punktu jaunā redakcijā, nosakot, ka aktīvais dienests ir militārā dienesta tieša izpilde karavīra statusā, kas ietver profesionālo dienestu, militārā dienesta tiešu izpildi mobilizācijas un Valsts robežsardzes iekļaušanas Spēku sastāvā gadījumā, kā arī rezerves karavīru militārās mācības. Likumprojekta ,,Valsts robežsardzes likums” 11. pants paredz robežsarga zvēresta institūta ieviešanu, un minētais zvērests, ņemot vērā tā saturu, faktiski ietvers Militārā dienesta likuma 4. pantā minēto karavīra zvērestu. Savukārt likumprojekts ,,Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā’’ nodrošina tiesisku pamatu robežsarga zvēresta institūta ieviešanai Tādejādi, nav nepieciešamības robežsargam, kurš ir devis robežsarga zvērestu, gadījumā, ja Robežsardze tiek iekļauta Spēku sastāvā, dot karavīra zvērestu.Ievērojot minēto, projekts paredz papildināt pārejas noteikumus ar 6.1 punktu, nosakot, ka ja Valsts robežsardze tiek iekļauta Spēku sastāvā, šā likuma 4.panta nosacījumi attiecināmi tikai uz tiem robežsargiem, kuri nav devuši Valsts robežsardzes likumā noteikto robežsarga zvērestu. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija. |
| 4. | Cita informācija | Nav. |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts ietekmēs Spēkus un robežsargu kara laikā un izņēmuma stāvoklī (ja Robežsardze tiks iekļauta Spēku sastāvā). |
| 2. | Tiesiskā regulējuma ietekme uz tautsaimniecību un administratīvo slogu | Projekta šo jomu neskar. |
| 3. | Administratīvo izmaksu monetārs novērtējums | Projekta šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | 1. Likumprojekts ,,Valsts robežsardzes likums’’. Minētais likumprojekts paredz, ja Robežsardze tiks iekļauta Spēku sastāvā, tad robežsargam būs karavīra tiesiskais statuss, kā arī minētais likumprojekts paredz robežsarga zvēresta institūta ieviešanu;
2. Likumprojekts ,,Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā’’. Likumprojekts ir nepieciešams, lai ieviestu robežsarga zvēresta tiesisko regulējumu.
 |
| 2. | Atbildīgā institūcija | Iekšlietu ministrija. |
| 3. | Cita informācija | Nav. |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai sabiedrība par Projektu tiktu informēta un tai dotu iespēju izteikt viedokli, Projekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' tiks ievietots Iekšlietu ministrijas interneta mājaslapā. |
| 2. | Sabiedrības līdzdalība projekta izstrādē | Punkts tiks aizpildīts, kad tiks saņemts sabiedrības viedoklis. |
| 3. | Sabiedrības līdzdalības rezultāti | Punkts tiks aizpildīts, kad tiks saņemts sabiedrības viedoklis. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. |
| 3. | Cita informācija | Nav. |

Iesniedzējs: Iekšlietu ministrs R.Kozlovskis

Vīza: valsts sekretārs D.Trofimovs

Voitehovičs, 67075737

janis.voitehovics@rs.gov.lv

Slesars, 67075737

arnis.slesars@rs.gov.lv